man page (Magyar) - ArchWiki

Jump to content

# man page (Magyar)

From ArchWiki
Fordítás állapota: Ez az oldal az angol man page című oldal magyar nyelvre lefordított változata. Utolsó fordítás dátuma: 2026.01.31. Amennyiben a lefordítás időpontja óta az angol nyelvű oldalon történtek újabb módosítások, akkor Ön segíthet hozzászinkronizálni az angolhoz ezt a magyar nyelvű fordítást.

További oldalak az adott témakörben

- Color output in console (Magyar)#man

A man pages —amely az angol nyelvű "manual pages" rövidítése— az a dokumentációs forma, amely szinte minden UNIX-szerű operációs rendszeren elérhető, beleértve az Arch Linux operációs rendszert is. Ezen dokumentációs oldalak megjelenítésére parancssorban a man(1) parancsot használjuk.

Fordítói megjegyzés: Magyar nyelvben a "kézikönyvoldalak", "kézikönyvlapok", "súgóoldalak", "súgó" kifejezést használjuk a "manual pages" kifejezés helyett. Tehát minden esetben a "manual pages" fogalomra (egy adott szoftver súgódokumentációjára) gondolunk ilyenkor.

Terjedelmük ellenére a kézikönyvoldalak önálló dokumentumoknak vannak tervezve, ezért következetesen arra korlátozzák saját magukat, hogy kapcsolódó témák tárgyalásakor más kézikönyvoldalakra hivatkozzanak. Ez éles ellentétben áll a hiperhivatkozásokra épülő Info documents GNU kísérlettel, amely a hagyományos kézikönyvoldal-formátumot próbálja lecserélni.

## Telepítés

A man-db szoftvercsomag implementálja a man parancsot az Arch Linux operációs rendszeren, és a less az alapértelmezett lapozóalkalmazás, amelyet a man parancs használni szokott. A mandoc szoftvercsomag szintén használható.

A man-pages szoftvercsomag biztosítja mind a Linux, mind a POSIX.1 man súgóoldalakat [1].

Az angolon kívül léteznek más nyelvekre lefordított man súgóoldalak is. Szeretett nemzetünk ékes magyar nyelvű súgója is megtalálható a listában:

- man-pages-cs – Cseh nyelvre fordítva.
- man-pages-da – Dán nyelvre lefordítva.
- man-pages-de – Német nyelvre lefordítva.
- man-pages-el – Görög nyelvre lefordítva.
- man-pages-es – Spanyol nyelvre lefordítva.
- man-pages-fi – Finn nyelvre lefordítva.
- man-pages-fr – Francia nyelvre lefordítva.
- man-pages-hu – MAGYAR NYELVRE LEFORDÍTVA.
- man-pages-id – Indonéz nyelvre lefordítva.
- man-pages-it – Olasz nyelvre lefordítva.
- man-pages-jaAUR – Japán nyelvre lefordítva.
- man-pages-mk – Makedón nyelvre lefordítva.
- man-pages-nl – Holland nyelvre lefordítva.
- man-pages-pl – Lengyel nyelvre lefordítva.
- man-pages-pt_br – Brazíliai portugál nyelvre lefordítva.
- man-pages-ro – Román nyelvre lefordítva.
- man-pages-ru – Orosz nyelvre lefordítva.
- man-pages-sr – Szerb nyelvre lefordítva.
- man-pages-sv – Svéd nyelvre lefordítva.
- man-pages-trAUR – Török nyelvre lefordítva.
- man-pages-uk – Ukrán nyelvre lefordítva.
- man-pages-vi – Vietnámi nyelvre lefordítva.
- man-pages-zh_cn – Egyszerűsített kínai nyelvre lefordítva.
- man-pages-zh_tw – Tradicionális kínai nyelvre lefordítva.

Ön megkeresheti az összes elérhető lefordított súgóoldalt a hivatalos szoftvercsomag-tárolókban és az AUR szoftvercsomag-tárolóban.

## Súgóoldalak elérése

Annak érdekében, hogy Ön elolvasásra megnyisson egy man súgóoldalt, a parancssorba egyszerűen írja be a következő parancsot:

    $ man oldal_neve_amit_Ön_olvasni_szeretne

A man súgóoldalak több szakaszba vannak rendezve. Minden szakasznak van egy bevezetője, például intro(1), intro(2) és így tovább. A teljes listáért tekintse meg a man-pages(7) § Sections of the manual pages man súgóleírást.

A man súgóoldalakra általában a nevükkel hivatkoznak, amely nevet zárójelben a szakaszszám követ. Gyakran több azonos nevű súgóoldal is létezik, például man(1) és man(7). Ön ebben az esetben a man parancs után adja meg a súgóoldal szakaszszámát, majd adja meg a súgóoldal nevét. Például:

    $ man 5 passwd

A fenti példa bemutatja, hogy miként kell olvasni a `/etc/passwd` jelszófájl súgóoldalát. Nem azt mutatja be, hogy miként kell olvasni a `passwd` segédprogram súgóoldalát.

Illetve a fenti példa másképp is megadható. A súgóoldal neve után ponttal elválasztva a szakaszszám következik:

    $ man passwd.5

## Súgóoldalak megkeresése

Ha a man súgóoldal pontos neve nem ismert, akkor a következő egyenértékű parancsok bármelyikével kereshetjük őket:

    $ man -k kifejezés
    $ man --apropos kifejezés
    $ apropos kifejezés

Alapértelmezés szerint a `kifejezés` reguláris kifejezésként van értelmezve.

Annak érdekében, hogy Ön az összes man súgóoldal szövegében keressen kulcsszavakat, használja inkább a `-K` kapcsolót.

Megjegyzés A keresési funkciót a számítógépen egy direkt erre a célra létrehozott (fájlokból álló) gyorsítótár biztosítja. Alapértelmezés szerint ennek a gyorsítótárnak a karbantartását a `man-db.service` szolgáltatás végzi, amelyet időszakosan a `man-db.timer` időzítő indít el. Amennyiben Ön minden keresésnél a "nothing appropriate" üzenetet kapja, akkor próbálja meg manuálisan újragenerálni a gyorsítótárat azáltal, hogy a `mandb` parancsot root jogosultsági szinttel futtatja le.

A man súgóoldalak egysoros leírásai megjeleníthetők a `whatis` paranccsal. Például, az `ls` man súgóoldal szakaszainak rövid leírásához a parancssorba írja be a következőt:

    $ whatis ls

    ls (1p)              - list directory contents
    ls (1)               - list directory contents

## Súgóoldal szélessége

A man súgóoldal szélességét a `MANWIDTH` környezeti változó szabályozza.

Ha a parancssorban túl kicsi az oszlopok száma (pl. keskeny az ablakszélesség), akkor a sortörések rosszak lesznek. Ez az állapot nagyon zavaró lehet az olvasás szempontjából. Ezt a problémát Ön úgy javíthatja ki, hogy még a `man` parancs meghívása előtt beállítja a `MANWIDTH` paramétert. A Bash esetében a beállítás a következő lenne:

    ~/.bashrc

    man() {
        local width=$(tput cols)
        [ $width -gt $MANWIDTH ] && width=$MANWIDTH
        env MANWIDTH=$width \
        man "$@"
    }

## Helyileg tárolt man súgóoldalak olvasása

Ön néhány további alkalmazás segítségével is megtekintheti a man súgóoldalakat:

- Emacs — A bővíthető és önmagát dokumentáló szerkesztő a beépített M-x `man` parancs segítségével man súgóoldalak olvasására is használható.

  https://www.gnu.org/software/emacs/ || emacs

- GNOME Help — Súgómegjelenítő a GNOME számára. Az alkalmazás a gnome szoftvercsomagcsoport része. Meg tudja jeleníteni a súgóoldalakat a `yelp man:<súgóoldalneve>` paranccsal, vagy a nem dokumentált `Ctrl + L` billentyűparanccsal egy meglévő ablakból.

  https://apps.gnome.org/Yelp/ || yelp

- KHelpCenter — Alkalmazás a KDE alkalmazások dokumentációjának megjelenítésére. Az alkalmazás a kde-system szoftvercsomagcsoport része. A man súgóoldalak a UNIX manual pages-nél találhatók, vagy a `khelpcenter man:<súgóoldalneve>` futtatásával érhetők el.

  https://apps.kde.org/khelpcenter/ || khelpcenter

- Konqueror — KDE fájlkezelő és webböngésző. Meg tudja jeleníteni a man súgóoldalakat a `man:<súgóoldalneve>` parancs segítségével.

  https://konqueror.org/ || konqueror

- neovim — A szerkesztő használható man súgóoldalak olvasására a beépített `:Man súgóoldalneve` paranccsal, vagy beállítható súgóoldal-megjelenítőként a `export MANPAGER='nvim +Man!'` paranccsal. Támogatja a szövegkiemelést és a navigációt a parancssori kapcsolók, kulcsszavak és más súgóoldalak között. Automatikusan létrehoz egy vázlatot a szakaszcímek, parancssori kapcsolók és kulcsszavak alapján (elérhető a `gO` paranccsal).

  https://neovim.io/ || neovim

- xman — Kategorizált áttekintést nyújt a man súgóoldalakról.

  https://xorg.freedesktop.org/ || xorg-xman

A man súgóoldalak megtekintésére használt webböngészők, mint például a lynx és a Firefox, lehetővé teszik a felhasználók számára, hogy kihasználják az info oldalak fő előnyét, a hiperhivatkozott szöveget. Következők az alternatívák:

### Átalakítás HTML formátumba

#### mandoc

Telepítse a mandoc szoftvercsomagot. Egy súgóoldal, például a `free(1)` konvertálása érdekében a következő parancsot kell a parancssorban futtatni:

    $ mandoc -Thtml -Ostyle=style.css /usr/share/man/man1/free.1.gz > free.html

A fenti parancs lefuttatása után nyissa meg az újonnan elkészült `free.html` nevű fájlt az Ön kedvenc webböngészőjében.

#### man2html

Először telepítse fel a számítógépre a man2html szoftvercsomagot a hivatalos szoftvercsomag-tárolókból.

A feltelepítés után konvertáljon át egy man súgóoldalt html formátumba:

    $ man free | man2html -compress -cgiurl man$section/$title.$section$subsection.html > ~/man/free.html

A `man2html` alkalmazás egy másik felhasználási módja a nyers, nyomtatóbarát szövegként való exportálás:

    $ man free | man2html -bare > ~/free.txt

#### man -H

A man-db szoftvercsomag implementációnak szintén van képessége ezt önállóan megtenni:

    $ man -H free

Ez beolvassa az Ön `BROWSER` környezeti változóját annak érdekében, hogy meghatározza a webböngészőt. Ezt a viselkedést Ön felülírhatja, amennyiben a binárist átadja a `-H` opciónak.

#### roffit

Először telepítse a számítógépre a roffitAUR szoftvercsomagot.

Egy man súgóoldal konvertálása érdekében a következő parancsot kell a parancssorban futtatni:

    $ gunzip -c /usr/share/man/man1/free.1.gz | roffit > free.html

### Átalakítás PDF formátumba

A man súgóoldalak mindig is nyomtathatóak voltak: A troff(1) nyelven íródtak, amely alapvetően egy "tördelő nyelv" (typesetting language). Ezért a kézikönyv-oldalakat Ön könnyen konvertálhatja bármelyik formátumba, amelyet a groff kimeneti eszközként támogat, és amelyet a man-db használ. A kimeneti eszközök listájához tekintse meg a `-T` opciót a groff(1) parancsban (vagy a mandoc(1) parancsban, ha Ön a mandoc szoftvercsomagot használja).

Fordítói megjegyzés: A "typesetting language" kifejezés magyarul nagyjából "tördelő nyelvet" jelent. Ez olyan formális nyelv vagy rendszer, amelyet dokumentumok tipográfiai megjelenítésére, azaz a szöveg és képek elrendezésére, formázására használnak. A "typesetting language" tehát olyan nyelv, amellyel nem a számítógép működését programozzuk, hanem a szöveg megjelenését szabályozzuk. Olyan, mint egy "tipográfiai recept", amely megmondja, hogy miként kell kinéznie a dokumentumnak.

A következő parancs futtatása egy PDF fájlt fog létrehozni:

    $ man -Tpdf manpage > filename

Figyelmeztetés: A betűtípusok általában a Times betűtipusra korlátozódnak, előre rögzített méretekkel. Néhány man súgóoldalt kifejezetten parancssorban történő megtekintésre terveztek, és PS vagy PDF formátumban nem fognak megfelelően kinézni.

### qman

A qman parancs használata érdekében először telepíteni kell a qmanAUR szoftvercsomagot. Az alkalmazás man súgóoldalak olvasásához biztosít egy alternatív felületet, amely támogatja a modern funkciókat, például a hiperhivatkozásokat és az előzményeket. A szoftvercsomag számítógépre történő feltelepítése után Ön a `man` parancs helyett használhatja a `qman` parancsot:

    $ qman ls    # Display the manual page for ls
    $ qman -k ls # Perform apropos on 'ls'

Megjegyzés A qman parancs nem fog működni megfelelően beállított mandb keresési gyorsítótár nélkül. Ön a gyorsítótár beállítására vonatkozó utasításokat a #Súgóoldalak megkeresése szakaszban találja meg.

További információkért és hibaelhárításért tekintse meg a projekt GitHub weboldalát.

## Online elérhető man súgóoldalak

Figyelmeztetés Néhány disztribúció javított vagy elavult man súgóoldalakat biztosít, amely súgóoldalak eltérnek az Arch Linux által nyújtott súgóoldalaktól.

- Arch Linux man súgóoldalak — Az Arch Linux szoftvercsomagokból származó man súgóoldalakat tartalmazza. A wikiben a man súgóoldal hivatkozások használják. Ön a `!archman` keresési kifejezés trükköt is használhatja a webes keresőmotorokkal, mint például DuckDuckGo vagy Brave annak érdekében, hogy közvetlenül az Arch man súgóoldalak között keressen.
- man7.org — A Linux man-pages projekt. A man-pages szoftvercsomag upstream forráshelye. Az online elérhető man súgóoldalak jelenleg a man-pages elavult verzióját mutatják (5.13, 2021-ben kiadva).
- manned.org — Gyűjtemény különféle Linux disztribúciókból, BSD-ből stb., több szoftvercsomag-verzióval.
- linux.die.net
- man.cx — Ezek man súgóoldalak amelyek a Debian testingből lettek kinyerve.
- Debian man súgóoldalak
- Ubuntu man súgóoldalak
- DragonFlyBSD man súgóoldalak
- [https://www.freebsd.org/cgi/man.cgi FreeBSD man súgóoldalak
- NetBSD man súgóoldalak
- OpenBSD man súgóoldalak
- Plan 9 Manual — Volume 1
- Inferno Manual — Volume 1
- A(z) UNIX és Linux fórumok man súgóoldal tárolója

Megjegyzendő, hogy bár a man-pages POSIX.1-2017-hez biztosít man súgóoldalakat (részletetek a [2] leírásban), hivatalos online referencia is létezik:

- POSIX.1-2024
- POSIX.1-2017

Létezik egy összehasonlító táblázat is az online adatbázisokról.

Tipp Az online elérhető Arch súgóoldalak ezzel a paranccsal jeleníthetők meg a parancssorban: `curl -sL 'https://man.archlinux.org/man/clang.raw' | man -l -`

## Említésreméltó man súgóoldalak

Íme egy nem teljes lista a említésreméltó súgóoldalakról, amelyek segíthetnek Önnek sok mindent mélyebben megérteni. Néhány közülük jó hivatkozásként is szolgálhat (például az ASCII táblázat).

- ascii(7)
- boot(7)
- charsets(7)
- chmod(1)
- credentials(7)
- fstab(5)
- file-hierarchy(7)
- systemd(1)
- locale(1p), locale(5), locale(7)
- printf(3)
- proc(5)
- regex(7)
- signal(7)
- term(5), term(7)
- termcap(5)
- terminfo(5)
- utf-8(7)

Általánosabban, tekintse meg a 7. kategória (vegyes) oldalait ( category 7 (miscellaneous) ) :

    $ man -s 7 -k ".*"

Arch Linux specifikus súgóoldalak:

- alpm-hooks(5)
- libalpm(3)
- makepkg(8)
- makepkg.conf(5)
- makepkg-template(1)
- mkinitcpio(8)
- pacman(8)
- pacman.conf(5)
- pacman-conf(8)
- pacman-key(8)

This article or section needs expansion.

Reason: Adjon hozzá egy szakaszt a man súgóoldalak írásáról, beleértve az olyan konverziós szoftvereket, mint a pandoc-cli, ruby-ronn-ng, asciidoc, help2man, go-md2man, txt2man, scdoc, info2manAUR, pod2manAUR, ruby-md2manAUR, stb. (Discuss in Talk:Man page (Magyar))

## További olvasnivaló a témában

- Gentoo:man page
- Írjon meg egy finoman hangolt man súgót a pod2man segítségével
- A(z) UNIX manpages története

Category:

- Command-line (Magyar)

Hidden category:

- Pages or sections flagged with Template:Expansion

man page (Magyar)
Add topic