USB flash installation medium (Magyar) - ArchWiki

Jump to content

# USB flash installation medium (Magyar)

From ArchWiki
Fordítás állapota: Ez az oldal az angol USB flash installation medium című oldal magyar nyelvre lefordított változata. Utolsó fordítás dátuma: 2026.02.27. Amennyiben a lefordítás időpontja óta az angol nyelvű oldalon történtek újabb módosítások, akkor Ön segíthet hozzászinkronizálni az angolhoz ezt a magyar nyelvű fordítást.

További oldalak az adott témakörben

- Multiboot USB drive (Magyar)
- Optical disc drive (Magyar)#Írás
- archiso (Magyar)

Ez a cikk különféle többplatformos módszereket tárgyal azzal kapcsolatban, hogy miként lehet Arch Linux USB telepítő adathordozót (más néven "flash drive", "USB stick", "USB key" stb.) létrehozni a BIOS és az UEFI rendszerekben történő bootolás számára. Az eredmény egy live USB operációs rendszer lesz, amely felhasználható az Arch Linux számítógépre történő feltelepítése érdekében, felhasználható a rendszerkarbantartásra vagy helyreállítási célokra, és amely – mivel a `/` (gyökérkönyvtár) számára Overlayfs fájlrendszert használ – önmagán belül minden változtatást elvet, amint a számítógép kikapcsol.

Amennyiben Ön a teljesértékű Arch Linux operációs rendszert USB adathordozóra akarja feltelepíteni (azaz, USB adathordozóra tartósan megmaradó beállításokkal szeretne feltelepítést végrehajtani), akkor tekintse meg a Telepítse fel az arch Linux operációs rendszert egy cserélhető adathordozóra című leírást. Ha pedig Ön a bootolható Arch Linux USB adathordozót adatmentő USB adathordozóként szeretné használni, akkor tekintse meg a chroot című leírást.

Még mielőtt bármelyik lépést elkezdené követni, először töltse le az Arch Linux ISO telepítőképfájlt a https://archlinux.org/download/ weblapról és ellenőrizze le az ISO telepítőképfájl sértetlenségét.

## Az ISO képfájl használata közvetlenül abban az állapotban amiben van (BIOS és UEFI)

Figyelmeztetés Az itt elmagyarázott kiírási folyamat visszavonhatatlanul töröl minden adatot az Ön USB flash adathordozójáról. Mielőtt Ön a kiírást megkezdené, kérjük, győződjön meg róla, hogy nincsenek fontos fájlok az adathordozón.
Megjegyzés Amennyiben Ön az ISO képfájlt nem USB flash adathordozóra vagy SD memóriakártyára, hanem merevlemezre (HDD) vagy szilárdtest-meghajtóra (SSD) szeretné ráírni, akkor győződjön meg róla, hogy az adathordozó logikai szektormérete nem nagyobb 2048 byte méretnél (a 2048 byte méret az ISO 9660 formátum szektormérete), és igazodik ahhoz. Ez azt jelenti, hogy a lent elmagyarázott módszerrel az ISO képfájl nem írható ki 4Kn Advanced Format adathordozóra.

### Kiírás GNU/Linux rendszeren

#### Parancssorban működő alapvető segédalkalmazások

Ez a módszer az ajánlott az egyszerűsége és az általános elérhetősége miatt, mivel ezek az segédalkalmazások a coreutils szoftvercsomag részét képezik (amelyet a base szoftvercsomag meta szoftvercsomagja húz be szoftvercsomag-függőségként).

Keresse meg az USB adathordozó nevét az `ls -l /dev/disk/by-id/usb-*` parancs segítségével, majd ellenőrizze le az `lsblk` parancs segítségével, hogy biztosan nincs az USB adathordozó felcsatolva az éppen működésben lévő fájlrendszerre.

Tipp Ha az USB adathordozó egyik partíciója fel van csatolva a működésben lévő fájlrendszerre, akkor először csatolja le a felcsatolt partíciót.

Futtassa az alábbi parancsok egyikét, lecserélve a `/dev/disk/by-id/usb-Saját_flash_adathordozóm` részt a Ön saját meghajtójára. Például: `/dev/disk/by-id/usb-Kingston_DataTraveler_2.0_408D5C1654FDB471E98BED5C-0:0`.

Megjegyzés Ne adjon hozzá partíciószámot, tehát ne használjon olyan formátumot, mint például `/dev/disk/by-id/usb-Kingston_DataTraveler_2.0_408D5C1654FDB471E98BED5C-0:0-part1` vagy `/dev/sdb1`.

- cat(1):

      # cat path/to/archlinux-verzió-x86_64.iso > /dev/disk/by-id/usb-Saját_flash_adathordozóm

- cp(1):

      # cp path/to/archlinux-verzió-x86_64.iso /dev/disk/by-id/usb-Saját_flash_adathordozóm

- dd:

      # dd bs=4M if=path/to/archlinux-verzió-x86_64.iso of=/dev/disk/by-id/usb-Saját_flash_adathordozóm conv=fsync oflag=direct status=progress

- pv(1):

      # pv path/to/archlinux-verzió-x86_64.iso --output=/dev/disk/by-id/usb-Saját_flash_adathordozóm --sync

- tee(1):

      # tee < path/to/archlinux-verzió-x86_64.iso > /dev/disk/by-id/usb-Saját_flash_adathordozóm

Ezen segédalkalmazások használatával kapcsolatban összehasonlításokért és nézőpontokért tekintse meg ezt és ezt a weboldalt. Továbbá, tekintse meg az említett weboldalakat azzal kapcsolatban, hogy miért lehet a dd a legkevésbé megfelelő választás.

Tipp

- Annak a parancsnak a root jogosultsággal történő végrehajtása ahol ott van a `sync`, azt eredményezi, hogy a pufferek teljesen kiíródnak az adathordozóra, még mielőtt Ön eltávolítaná azt.
- Ha az USB Arch ISO képfájl UEFI verziója lefagy, vagy nem tud betöltődni a memóriába, akkor próbálja meg ismételten létrehozni a telepítő adathordozót ugyanazon USB adathordozón egy vagy több alkalommal. Ha a többszöri próbálkozás nem működik, akkor Ön megpróbálhatja az alaplap firmware-jét (BIOS, UEFI) frissítését is.

Megjegyzés Az Arch ISO képfájl használata után (még mielőtt Ön újraparticionálási és újraformázási műveleteket végezne az USB adathordozón) az USB adathordozóról el kell távolítani root jogosultsággal az ISO 9660 fájlrendszer aláírását a `wipefs --all /dev/disk/by-id/usb-Saját_flash_adathordozóm` parancs segítségével. Mindezt azért kell megtenni, hogy az USB adathordozót ismét használható üres adathordozóként lehessen használni majd.

#### GNOME Disk Utility

A Linux disztribúciók, amelyek GNOME grafikus felhasználói felületet futtatnak, könnyedén készíthetnek live USB adathordozót a nautilus és a gnome-disk-utility szoftverek segítségével. Egyszerűen kattintson a jobb gombbal az .iso fájlra, majd válassza az Open With Disk Image Writer lehetőséget. Amikor megnyílik a GNOME Disk Utility, adja meg az USB pendrive adathordozót a Destination legördülő menüből, és kattintson a Start Restoring gombra.

#### KDE ISO Image Writer

A KDE ISO Image Writer nevű alkalmazás letölthető az isoimagewriter szoftvercsomag által. Ez az alkalmazás automatikusan felismeri az USB adathordozót, és Önnek manuálisan kell kiválasztania egy ISO fájlt. Az ISO lemezképfájl hitelességének ellenőrzése érdekében ajánlott .sig aláírásfájlt használni, de ez a lépés kihagyható a "create" gombra történő kattintással.

#### Kindd

A Kindd egy Qt alapú grafikus felület a parancssorban működö dd alkalmazás számára. A Kindd alkalmazás elérhető a kinddAUR[Hibás hivatkozás: package not found] szoftvercsomagból.

#### MultiWriter

A gnome-multi-writer egy egyszerű GTK3 alapú grafikus felhasználói felülettel rendelkező alkalmazás, amellyel egy ISO fájl egy vagy több USB adathordozóra írható ki egyszerre.

#### Popsicle

A Popsicle egy alkalmazás, amelyet az ISO fájlok több USB adathordozóra való párhuzamos írására készített a PopOS fejlesztőcsapata. Rust nyelven íródott, és a GTK grafikus felhasználói felület függvénykönyvtárat használja. Elérhető a popsicleAUR szoftvercsomagból.

#### SUSE Studio ImageWriter

A SUSE Studio ImageWriter egy Qt alapú alkalmazás, amelyet az openSUSE fejlesztőcsapata készített. Elérhető az imagewriterAUR szoftvercsomagból.

#### USBImager Linux rendszeren

Az USBImager több platformra is lefejlesztett, grafikus felhasználói felülettel rendelkező segédalkalmazás, amely tömörített lemezképfájlokat tud kiírni az USB adathordozókra, ellenőrizni tudja a kiírt képfájlokat az USB adathordozókon, valamint, biztonsági mentéseket tud készíteni. A segédalkalmazás elérhető az usbimagerAUR szoftvercsomagból.

#### xorriso-dd-target

A xorriso-dd-target (a libisoburn szoftvercsomag része) egy shell szkript, amely megpróbálja csökkenteni annak kockázatát, hogy véletlenül a nem megfelelő adathordozót írja felül. A legbiztonságosabb módja a `-plug_test`. Például, ha Ön egy normál felhasználóként szeretné használni, aki a sudo parancs segítségével root jogosultsági szintre tud felemelkedni:

    $ xorriso-dd-target -with_sudo -plug_test -DO_WRITE -image_file archlinux-verzió-x86_64.iso

Részletekért tekintse meg a xorriso-dd-target(1) man súgóleírást.

### Kiírás Windows rendszeren

Tipp Lehetséges, hogy a Windows rendszeren egyszerűbb rámásolni a fájlokat az ISO lemezképfájlból az USB adathordozóra.

#### Cygwin

Győződjön meg róla, hogy az Ön Cygwin telepítése tartalmazza a `dd` alkalmazást.

Helyezze el a lemezképfájlt az Ön home könyvtárába:

    C:\cygwin\home\User\

Futtassa Adminisztrátor felhasználóval a Cygwin alkalmazást (szükséges ahhoz, hogy a Cygwin hozzáférjen a hardverhez). Az USB adathordozóra való kiírás érdekében használja a következő parancsot:

    dd if=archlinux-verzió-x86_64.iso of=\\.\x: bs=4M

A fenti parancsban az `archlinux-verzió-x86_64.iso` az iso lemezképfájl elérési útja a `cygwin` könyvtáron belül. A `\\.\x:` az Ön USB flash adathordozója, ahol az `x` a Windows által kijelölt betű, például `\\.\d:`.

Ön a Cygwin 6.0 verziójában a megfelelő partíciót a következő paranccsal tudja meghatározni:

    cat /proc/partitions

Ezt követően Ön a kimenetből származó információk felhasználásával írja ki az ISO lemezképfájlt az USB adathordozóra. Például:

    dd if=archlinux-verzió-x86_64.iso of=/dev/sdb bs=4M

#### A dd alkalmazás a Windows rendszer számára

A Windows rendszerre elérhető egy nyílt forráskódú, GPL licenc alatt álló dd alkalmazás a http://www.chrysocome.net/dd weboldalon. Ennek az alkalmazásnak az előnye a Cygwin megoldáshoz képest a kisebb letöltési méret. Használja ugyanúgy, ahogyan a fenti Cygwin-utasításokban bemutattuk Önnek a használatát.

A kiírási folyamat elkezdéséhez, először töltse le a Windows számára készült dd legújabb verzióját. Miután letöltötte, csomagolja ki az archívumfájl tartalmát a `Letöltések` könyvtárba vagy máshová.

A kicsomagolás után Adminisztrátor felhasználóval indítsa el a Parancssort. Ezután a parancssorban váltson könyvtárat (`cd`) bele a `Letöltések` könyvtárba.

Ha az Arch Linux ISO lemezképfájl máshol található, akkor szükséges lehet megadni a teljes elérési útvonalat. A kényelem érdekében érdemes az Arch Linux ISO lemezképfájlt ugyanabba a könyvtárba belehelyezni, mint ahol a dd végrehajtható fájl is megtalálható. A parancs alapvető formátuma a következőképpen fog kinézni:

    # dd if=archlinux-verzió-x86_64.iso od=\\.\x: bs=4M

Megjegyzés Windows rendszeren minden egyes meghajtóbetűjel egy adott partícióhoz van hozzárendelve. Annak érdekében, hogy az egész adathordozót ki lehessen választani, a dd for Windows biztosítja az `od` paramétert, amely a fenti parancsokban használva van. Vegye azonban figyelembe, hogy ez a paraméter kizárólag a dd for Windows alkalmazásra jellemző, és más dd implementációkban nem található meg.

#### flashnul

A flashnul egy segédalkalmazás a Flash-Memória (USB-Flash, IDE-Flash, SecureDigital, MMC, MemoryStick, SmartMedia, XD, CompactFlash stb.) működésének és karbantartásának ellenőrzésére.

Parancssorban indítsa el a `-p` kapcsolóval a flashnul segédalkalmazást, és állapítsa meg, hogy melyik adathordozó indexe felel meg az Ön USB adathordozójának. Például:

    C:\>flashnul -p

    Avaible physical drives:
    Avaible logical disks:
    C:\
    D:\
    E:\

Amikor meghatározta azt, hogy melyik adathordozó a megfelelő, akkor az ISO lemezképfájlt kiírhatja az Ön adathordozójára a flashnul segédalkalmazás elindításával. Az alkalmazásnak meg kell adni az ISO lemezképfájlt a elérési útvonallal együtt, továbbá meg kell adni az `-L` kapcsolónak az adathordozó indexét. Például:

    C:\>flashnul E: -L elérési\útvonal\archlinux-verzió-x86_64.iso

Amennyiben Ön teljesen biztos abban, hogy ki szeretné írni az adatokat, akkor gépelje be, hogy yes, majd várjon egy kicsit, amíg a segédalkalmazás végrehajtja az kiírást. Ha "hozzáférés megtagadva" hibaüzenetet kap, akkor zárja be az összes megnyitott Explorer ablakot.

Megjegyzés Adminisztrátor felhasználóval nyissa meg a parancssort, máskülönben a flashnul segédalkalmazás nem fogja tudni megnyitni blokk típusú adathordozóként az USB adathordozót, és a flashnul segédalkalmazás kizárólag a Windows által biztosított meghajtókezelő segédalkalmazáson keresztül lesz képes az USB adathordozót írni.

#### KDE ISO Image Writer

A KDE ISO Image Writer segédalkalmazás letölthető .exe fájlként a isoimagewriter weboldalról. Ez a segédalkalmazás automatikusan felismeri az USB adathordozót, és Önnek manuális úton kell kiválasztania egy ISO lemezképfájlt. Az ISO lemezképfájl hitelességének ellenőrzése érdekében ajánlott .sig aláírásfájlt használni, de ez a lépés kihagyható a "create" gombra történő kattintással.

#### Rufus

A Rufus egy többcélú, USB adathordozókra ISO képfájlokat kiíró segédalkalmazás. Grafikus felhasználói felülettel rendelkezik, és nem számít, hogy az USB adathordozó megfelelően van-e leformázva vagy sem.

Az Rufus segédalkalmazásban Ön egyszerűen válassza ki az Arch Linux ISO lemezképfájlt, majd válassza ki azt az USB adathordozót, amelyen a bootolható Arch Linux operációs rendszert létre szeretné hozni, majd kattintson a START gombra.

Megjegyzés Ha az USB adathordozó nem bootol megfelelően az alapértelmezett ISO képfájl módban, akkor a DD képfájlmód használata a javasolt. Ennek bekapcsolása érdekében az alkalmazás Partíciós séma legördülő menüjéből válassza ki a GPT lehetőséget. Az INDÍTÁS gombra történő rákattintás után megjelenik a módválasztó "ISOHybrid képfájl észlelve" párbeszédablak, ahol válassza ki az Írás DD képfájl módban lehetőséget.
Tipp Annak érdekében, hogy Ön további partíciót adjon hozzá az állandó (persistent) adattárolás érdekében a csúszkával válassza ki az állandó (persistent) partíció méretét. Az "állandó partíció" funkció használatakor ügyeljen arra, hogy a Partíciós séma legördülő menüben az MBR legyen kiválasztva, és a Célrendszer legördülő menüben a BIOS vagy UEFI legyen kiválasztva, máskülönben az USB adathordozó nem lesz használható sem BIOS bootoláshoz, sem UEFI bootoláshoz.

#### USBImager Windows rendszeren

Az USBImager egy többplatformos grafikus felhasználói felülettel rendelkező alkalmazás, amely tömörített lemezképfájlokat tud kiírni és ellenőrizni tudja az USB adathordozókon a kiírt végeredményt, valamint biztonsági mentéseket tud készíteni.

#### USBwriter

Ez a módszer nem igényel semmilyen kerülőmegoldást, és ugyanolyan egyszerű a használata, mint a `dd` használata Linux alatt. Egyszerűen töltse le az Arch Linux ISO lemezfájlt, majd helyi Adminisztrátor jogosultságokkal használja az USBwriter segédalkalmazást az ISO képfájl USB flash adathordozóra történő kiírásához.

#### win32diskimager

A win32diskimager egy másik grafikus felhasználói felülettel rendelkező segédalkalmazás, amely Windows alatt ISO képfájlokat ír ki USB adathordozóra vagy SD/CF memóriakártyákra. Válassza ki az ISO fájlt és a cél USB adathordozó betűjelét (előfordulhat, hogy először formázni kell az adathordozót, hogy betűjelet kapjon), majd kattintson a Write gombra.

### Kiírás macOS rendszeren

#### macOS dd

Önnek első lépésben az USB adathordozót kell beazonosítania. Nyissa meg a `/Applications/Utilities/Terminal` alkalmazást, és a következő parancs segítségével listázza ki az összes adathordozót:

    $ diskutil list

Az Ön USB adathordozója `/dev/disk2 (external, physical)`, vagy valami hasonló formában fog megjelenni. Ellenőrizze le a neve és a mérete alapján, hogy tényleg ez az az adathordozó, amelyet Ön törölni szeretne, majd az alábbi parancsokban használja az adathordozó azonosítóját a `/dev/diskX` helyett.

A macOS alatt az USB adathordozó általában automatikusan felcsatolásra kerül, és Önnek le kell választania (nem kiadnia), mielőtt a `dd` segédalkalmazással blokkszinten ráírná az ISO lemezképfájlt. A Tereminál alkalmazásban tegye a következőt:

    $ diskutil unmountDisk /dev/diskX

Most írja rá az ISO lemezképfájlt az adathordozóra:

Megjegyzés

- A BSD-alapú `dd` segédalkalmazás, amely magában foglalja a macOS alapértelmezett `dd` segédalkalmazását is, kisbetűs `m` utótagot használ. Ez eltér a GNU `dd` segédalkalmazástól, amelyet a cikk más részein van használva.
- Az `r` a `disk` előtt a nyers raw módot jelöli, amely sokkal gyorsabbá teszi az adatátvitel folyamatát.
- A macOS újabb verzióiban a dd segédalkalmazás támogatja a `status=progress` opciót, amely használható az előrehaladási folyamat megjelenítésére. Az előrehaladási folyamat manuális úton történő megtekintésére is van lehetőség, ahogyan az alább le van írva.

    # dd if=elérési/útvonal/archlinux-verzió-x86_64.iso of=/dev/rdiskX bs=1m

A fenti parancs csendben fog lefutni. Az előrehaladási folyamat megtekintéséhez küldjön SIGINFO jelet a `Ctrl+t` billentyűgombok kombinációjával. Figyeljen arra, hogy a `diskX` itt ne tartalmazza a `s1` utótagot, különben az USB adathordozó csak UEFI módban lesz bootolható, nem pedig örökölt legacy módban. A kiírási folyamat befejezése után a macOS jelezheti, hogy The disk you inserted was not readable by this computer. Válassza az Ignore lehetőséget. Az USB adathordozó bootolható lesz.

#### USBImager macOS rendszeren

Az USBImager egy többplatformos, grafikus felhasználói felülettel rendelkező segédalkalmazás, amely képes tömörített lemezképfájlok kiírására, le tudja ellenőrizni az USB adathordozóra kiírt lemezképfájlt, valamint képes biztonsági mentéseket készíteni.

### Kiírás Android rendszeren

#### EtchDroid

Az EtchDroid egy olyan Android alkalmazás, amely képes kiírni az USB adathordozóra az operációs rendszert tartalmazó ISO lemezképfájlt. Az Android 5 verzió óta működik a root jogosultság megszerzése nélkül is. Amennyiben Önnek problémája van az alkalmazás használatával kapcsolatban, akkor nézze meg a GitHub weboldalt.

Az Arch Linux telepítő létrehozása érdekében, először töltse le az ISO lemezképfájlt az Android készülékre. Csatlakoztassa az USB adathordozót az Android készülékhez. Ha szükséges, akkor USB‑OTG adapter használatával csatlakoztassa az adathordozót a készülékhez. Nyissa meg az Android készüléken az EtchDroid alkalmazást. Válassza a Flash raw image lehetőséget, válassza ki az Arch ISO lemezképfájlt, majd válassza ki az USB adathordozót. Adja meg az USB API engedélyt, és erősítse meg a megadási engedélyt.

Kiíráskor ne mozgassa a készüléket. Tudjuk, hogy kínzóan nehéz feladat, átérezzük a fájdalmát, de bírja ki és ne birizgálja a készüléket/adathordozót/kábelt/adaptert. Rakja le, hagyja békében, hogy ne mozogjon kicsit se amíg íródik ki az USB adathordozóra az ISO lemezképfájl: Sok USB‑OTG adapter kissé lötyögős, és véletlenül írás közben kihúzhatja az USB adathordozót a helyéről, megszakítva ezzel a kiírási folyamatot. Kitartás! Lélekben Önnel vagyunk.

## Manuális úton történő formázás használata

Ezek az ISO képfájlkiírási módszerek megőrzik a pendrive adathordozó használhatóságát adattárolhatóság szempontjából. Egypartíciós elrendezés esetében továbbra is írhatók az adatok ugyanarra a partícióra, amelyre az ISO lemezképfájl telepítve lett. Ez a legjobb elrendezés a más operációs rendszerekkel való kompatibilitás megőrzése szempontjából. Alternatív megoldásként, az ISO lemezképfájl feltelepíthető egy szétparticionált adathordozó egy adott partíciójára a többi partíció módosítása nélkül, és a többi partíciókon tárolhatók az adatok.

### Kizárólag UEFI

A kizárólag UEFI bootoláshoz elegendő az ISO lemezképfájl tartalmát kimásolni egy FAT fájlrendszerrel leformázott USB pendrive adathordozóra.

Nem szükséges EFI rendszerpartíciót létrehozni az adathordozón, mivel USB pendrive adathordozóról minden UEFI gond nélkül bootolni tud bármilyen FAT kötetet. A legkompatibilisebb beállítás az MBR partíciós táblázat használata egyetlen aktív (bootolható) elsődleges partícióval, amelynek típusa `0c` "W95 FAT32 (LBA)". [1]

Tipp Tekintse meg a Secure Boot#Hivatalos ISO lemezképfájl aláírása egyedi hitelesítőkulcsokkal című leírást annak érdekében, hogy megértse, mely fájlokat kell aláírni, amikor a Secure Boot egyedi kulcsokkal van beállítva.

#### GNU/Linux rendszerben

Ez a módszer az ISO képfájlból fájlokat másol ki egy USB flash adathordozóra.

1. Ha még nem történt meg, akkor hozzon létre egy partíciós táblázatot a `/dev/disk/by-id/usb-Saját_flash_adathordozóm` adathordozón, valamint hozzon létre egy partíciót (`/dev/disk/by-id/usb-Saját_flash_adathordozóm-partn`) az adathordozón.
2. Ha még nem történt meg, akkor formázza le a partíciót FAT32 fájlrendszerűre:

       # mkfs.fat -F 32 /dev/disk/by-id/usb-Saját_flash_adathordozóm-partn

3. Csatolja fel a fájlrendszert:

       # mount /dev/disk/by-id/usb-Saját_flash_adathordozóm-partn /mnt

4. Csomagolja ki az ISO telepítőképfájlt a felcsatolt fájlrendszere:

       # bsdtar -x -f archlinux-verzió-x86_64.iso -C /mnt

5. Csatolja le a fájlrendszert.

#### Windows rendszerben

Ez a módszer fájlokat másol az ISO telepítőképfájlból egy USB flash adathordozóra.

1. Particionálja az USB flash adathordozót, majd formázza le FAT32 fájlrendszerűre.
2. Kattintson jobb gombbal az `archlinux-verzió-x86_64.iso` fájlra, és válassza a Csatolás lehetőséget.
3. Nyissa meg az újonnan létrehozott DVD-meghajtót, és másolja át az összes fájlt és könyvtárat az USB flash adathordozóra.
4. A másolás befejezése után kattintson jobb gombbal a DVD-meghajtóra, és válassza a Kiadás lehetőséget.
5. Adja ki az USB flash adathordozót.

#### macOS rendszerben

Sem a DiskImageMounter, sem a Lemezkezelő nem tudja csatolni az isohybrid ISO képfájlokat, de mivel a macOS tartalmazza a libarchive függvénykönyvtárat,ezért az ISO egyszerűen kicsomagolható a flash adathordozóra a bsdtar parancs segítségével.

1. Ha még nem történt meg, akkor particionálja az USB flash adathordozót, és formázza le a partíciót FAT32 fájlrendszerűre a Lemezkezelő használatával.
2. Csatolja a kötetet.
3. Nyissa meg a Terminál alkalmazást, és használja a bsdtar parancsot az ISO telepítőképfájl kicsomagolásához a felcsatolt fájlrendszerre:

       $ bsdtar -x -f archlinux-verzió-x86_64.iso -C /Volumes/your-flash-drive

4. Ha végzett, akkor válassza le és adja ki az USB flash adathordozót.

### BIOS és UEFI

Ez a módszer bonyolultabb, de a leginkább kompatibilis. Szükséges a nagyon régi számítógépek bootolásához.

#### GNU/Linux rendszerben

Megjegyzés Ebben a leírásban a célzott partíció `/dev/disk/by-id/usb-Saját_flash_adathordozóm-partn` jelölésmóddal lesz használva. A következő parancsokban állítsa be a `Saját_flash_adathordozóm` és `n` értékeket az Ön saját rendszerének megfelelően.

- Ha még nincs létrehozva, akkor hozzon létre egy partíciós táblázatot a `/dev/disk/by-id/usb-Saját_flash_adathordozóm` adathordozón.
- Ha még nincs létrehozva, akkor hozzon létre egy partíciót az adathordozón. A `/dev/disk/by-id/usb-Saját_flash_adathordozóm-partn` partíciót FAT32 fájlrendszerűre kell formázni (az összes UEFI implementációval való kompatibilitás engedélyezése érdekében).
- Csatolja fel a FAT32 fájlrendszert, amely az USB flash adathordozón található. Csomagolja ki és rakja rá az ISO lemezképfájl tartalmát az adathordozóra. Például:

    # mount /dev/disk/by-id/usb-Saját_flash_adathordozóm-partn /mnt
    # bsdtar -x -f archlinux-verzió-x86_64.iso -C /mnt

A syslinux fájlok a BIOS rendszerekhez már másolva lettek a `/mnt/boot/syslinux/` könyvtárba. Csatolja le a FAT fájlrendszert. Telepítse a syslinux és mtools szoftvercsomagokat, majd futtassa a következő parancsokat annak érdekében, hogy a partíció bootolható legyen:

    # umount /mnt
    # syslinux --directory boot/syslinux --install /dev/disk/by-id/usb-Saját_flash_adathordozóm-partn
    # dd bs=440 count=1 conv=notrunc if=/usr/lib/syslinux/bios/mbr.bin of=/dev/disk/by-id/usb-Saját_flash_adathordozóm

Megjegyzés

- Ha a `/dev/disk/by-id/usb-Saját_flash_adathordozóm` adathordozón GUID partíciós táblázat van, akkor cserélje le az `mbr.bin` fájlt `gptmbr.bin` fájlra. Részletekért tekintse meg a Syslinux#Manuális úton, kézzel című leírást.
- Önnek az MBR partíciós táblázathoz be kell állítania a "boot" jelölőzászlót. Részletekért tekintse meg a Syslinux#MBR partíciós táblázat című leírást.

#### Windows rendszerben

Megjegyzés

- Manuális úton történő formázás esetén ne használjon semmilyen Bootable USB Creator segédalkalmazást az UEFI bootolható USB adathordozó létrehozásához. Manuális formázás esetén ne használja a dd for Windows alkalmazást az ISO lemezképfájl USB adathordozóra történő kiírásához.
- Az alábbi parancsokban az `X:` az USB flash adathordozót jelenti Windows alatt.
- A Windows `\` jelölést (visszafelé perjelet) használ elválasztóként az útvonalakban, ezért az alábbi parancsokban is ugyanez a fajta perjel szerepel.
- Minden parancsot a Windows parancssorban Adminisztrátor felhasználóként kell futtatni.
- A `>` jelölés a Windows parancssort jelöli.

- Particionálja és formázza az USB adathordozót a Rufus USB particionáló alkalmazás segítségével. Válassza az MBR, BIOS vagy UEFI partíciós séma opciót, valamint az FAT32 (Alapértelmezett) fájlrendszert. Vegye ki a pipát a "Create a bootable disk using ISO image" és a "Kiterjesztett kötetcímke és ikonfájlok használata" opciók elől.
- Csomagolja ki az ISO lemezképfájlt (hasonlóan a ZIP archívum kicsomagolásához) az USB flash adathordozóra a 7-Zip alkalmazás segítségével.
- A https://www.kernel.org/pub/linux/utils/boot/syslinux/ weboldalról töltse le a hivatalos Syslinux 6.xx bináris fájlt (zip fájlba van betömörítve), majd csomagolja ki. A syslinux verziónak meg kell egyeznie az ISO lemezképfájlban használt verzióval.

- Futtassa a következő parancsot (Adminisztrátor felhasználóval a Windows parancssorban):

    > cd bios\
    > for /r %Y in (*.c32) do copy "%Y" "X:\boot\syslinux\" /y
    > copy mbr\*.bin X:\boot\syslinux\ /y

- Telepítse fel a következő parancs futtatásával a Syslinux-ot az USB adathordozóra (x64 Windows esetén használja a `win64\syslinux64.exe` fájlt):

    > cd bios\
    > win32\syslinux.exe -d /boot/syslinux -i -a -m X:

Megjegyzés

- Amennyiben Ön csak a fájlok másolását végzi el, akkor az eredmény egy nem bootolható adathordozó lesz: Ezen szövegdoboz feletti parancs telepíti a Syslinux fájljait az USB partíció VBR-jébe, beállítja a partíciót "aktív/boot" állapotba az MBR partíciós táblázatban, és kiírja az MBR bootkódot az USB adathordozóra.
- A `-d` kapcsoló olyan elérési útvonalat vár, amelyben útvonal-elválasztóként előredőlt perjel (forward slash) szerepel, ahogyan az *unix rendszerekben szokott lenni.

### Kizárólag BIOS

#### GNU/Linux rendszerben

##### USB-ZIP adathordozó készítése

Néhány régi BIOS rendszer esetében csak az USB-ZIP adathordozóról való bootolás a támogatott. Ön számára ez a módszer mégis lehetővé teszi, hogy USB merevlemezről bootoltassa be a számítógépet.

- Telepítse a syslinux és mtools szoftvercsomagot.
- Keresse meg az USB adathordozót az `ls /dev/disk/by-id/usb-*` parancs futtatásával.
- Gépelje be: `mkdiskimage -4 /dev/disk/by-id/usb-Saját_flash_adathordozóm 0 64 32`. Ez eltarthat egy ideig, ne türelmetlenkedjen, ne legyen idegbeteg, az semmi jóra nem vezet.

Innen folytassa a manuális úton történő formázási módszerrel. A partíció a `/dev/disk/by-id/usb-Saját_flash_adathordozóm-part4` lesz, a ZIP adathordozók működésének módja miatt.

Megjegyzés Ne formázza az adathordozót FAT32 fájlrendszerűre. Hagyja meg FAT16 fájlrendszerűnek.

## Multiboot USB adathordozó használata

This article or section is a candidate for merging with Multiboot USB drive.

Notes: Ez a módszer a Multiboot USB drive#Using Syslinux and memdisk című leíráshoz nagyon hasonló módszer. Annyiban különbözik, hogy a Syslinux a Windows rendszerből van feltelepítve, ezért az egész szakaszt oda kellene összevonni. (Discuss in Talk:USB flash installation medium (Magyar))

Ez a módszer lehetővé teszi több ISO lemezképfájl bootolhatóságát egyetlen USB adathordozóról, beleértve az archiso lemezképfájlt is. Ezzel a módszerrel elkészített USB adathordozón az ISO lemezképfájl frissítése egy újabb ISO lemezképfájlra egyszerűbb művelet, mint a legtöbb másik módszer esetében.

### GNU/Linux rendszerben

Tekintse meg a Multiboot USB adathordozó című cikket.

### Windows rendszeren: A Syslinux és a memdisk használata

Ez a módszer a Syslinux és egy Ramdisk (MEMDISK) használatával tölti be teljes egészében az Arch Linux ISO lemezképfájlt a RAM memóriába. Mivel ez a lemezképfájl teljes egészében a számítógép memóriájából fog futni, biztosítania kell, hogy az a számítógép, amelyre Ön az Arch Linux operációs rendszert telepíteni kívánja, elegendő memóriával rendelkezzen. A MEMDISK alapú Arch Linux telepítés számára elegendő az 500 MiB és 1 GiB közötti legkevesebb RAM mennyiség.

További információkat az Arch Linux rendszerkövetelményeiről, valamint a MEMDISK követelményeiről a Telepítési útmutató című cikkben és itt olvashat. Hivatkozásként a megelőző fórumbejegyzés itt olvasható.

Tipp Amint a telepítőképfájl memóriába történő betöltése befejeződött, Ön egyszerűen eltávolíthatja az USB adathordozót, és akár egy másik számítógépen is használhatja a folyamat újbóli elindítása érdekében. A MEMDISK használata lehetővé teszi az Arch Linux bootolását és telepítését ugyanarról az USB flash adathordozóról.

#### USB flash adathordozó előkészítése

Kezdje azzal, hogy az USB flash adathordozót leformázza FAT32 formátumra. Ezután hozza létre a következő könyvtárakat az újonnan leformázott adathordozón:

- `Boot`
  - `Boot/ISOs`
  - `Boot/Settings`

#### Másolja fel a szükséges fájlokat az USB flash adathordozóra

Ezután másolja át azt az ISO lemezképfájlt a `Boot/ISOs` könyvtárba, amelyről Ön a bootolást szeretné elvégezni. Ezt követően a syslinux szoftvercsomag legfrissebb kiadásából, innen, bontsa ki a következő fájlokat, és másolja be őket a következő könyvtárakba:

- `./win32/syslinux.exe` - Az Ön számítógépén az Asztal vagy a Letöltések könyvtárba.
- `./memdisk/memdisk` - A `Settings` könyvtárba az USB flash adathordozón.

#### Beállításfájl létrehozása

A szükséges fájlok másolása után menjen az USB flash adathordozón a `Boot/Settings` könyvtárba, és hozzon létre egy `syslinux.cfg` fájlt.

Megjegyzés Az `INITRD` sorban ügyeljen arra, hogy annak az ISO lemezképfájlnak a nevét használja, amelyet az `ISOs` könyvtárba bemásolt.

    /Boot/Settings/syslinux.cfg

    DEFAULT arch_iso

    LABEL arch_iso
            MENU LABEL Arch Setup
            LINUX memdisk
            INITRD /Boot/ISOs/archlinux-verzió-x86_64.iso
            APPEND iso

További információkért tekintse meg a Syslinux című cikket.

#### Végső lépések

Végül, hozzon létre egy `*.bat` fájlt ott, ahol a `syslinux.exe` fájl található, és futtassa a .bat fájlt (ha Vista vagy Windows 7 rendszert használ, akkor "Futtatás rendszergazdaként"):

    C:\Documents and Settings\username\Desktop\install.bat

    @echo off
    syslinux.exe -m -a -d /Boot/Settings X:

## Nem ajánlott módszerek

Figyelmeztetés A következő módszerek használatát nem javasoljuk.

### etcher

Az etcher analitikát és belső hirdetéseket tartalmaz. Tekintse meg a ezt, ezt és ezt a leírást.

### UNetbootin

- Az UNetbootin nem változtatás nélkül írja ki az ISO lemezképfájlt, ami megszakítja a BIOS bootolást a syslinux verziók közötti eltérés miatt.
- Az Arch Linux telepítőképfájljának boot loader programjai elvárják, hogy az ISO tartalma egy olyan kötetre kerüljön, amelynek címkéje év és hónap formátumú (`ARCH_ÉÉÉÉHH`). Az UNetbootin nem frissíti a fájlrendszer címkéjét, és nem javítja a boot loader program beállítását sem.

### Universal USB Installer

- A letöltési weboldal hamis Download gombokat tartalmaz, amely gombok rosszindulatú programokat rejthetnek.
- A Universal USB Installer nem változtatás nélkül írja ki az ISO lemezképfájlt, ami megszakítja a BIOS bootolást a syslinux verziók közötti eltérés miatt. Részletek ebben a leírásban.
- Az Arch Linux telepítési képfájlok boot loader programjai elvárják, hogy az ISO tartalma egy év, és hónap címkével ellátott kötetben legyen (`ARCH_ÉÉÉÉHH`). Az Universal USB Installer nem frissíti a fájlrendszer címkéjét, és nem javítja a boot loader program beállítását.

## Tippek és trükkök

### További adatpartíció hozzáadása az adathordozóhoz

Kettő módja van annak, hogy egy további (harmadik) partíciót adjon hozzá egy olyan adathordozóhoz, amelyet #Az ISO képfájl használata közvetlenül abban az állapotban amiben van (BIOS és UEFI) módszerrel készített elő.

1. A kívánt méretű fájlrendszer‑képfájl létrehozásával és az ISO képfájlhoz való csatolásával (mielőtt az ISO képfájlt az USB flash adathordozóra írná). Példa az Arch Linux telepítése SSH protokollon keresztül#Egyetlen USB flash adathordozó használata című leírásban található.
2. Az fdisk segédalkalmazás használatával Ön szerkesztheti az adathordozó MBR partíciós táblázatát anélkül, hogy az ISO 9660 struktúrát vagy az érvénytelen GPT struktúrát megérintené. Ez az eljárás megsemmisíti az érvénytelen GPT biztonsági mentés fejlécét, de ennek nem kellene, hogy számítson.

Az MBR partíciós táblázat szerkesztése érdekében az adathordozón futtassa a következő parancsot:

    # fdisk -t mbr --wipe never /dev/disk/by-id/usb-Saját_flash_adathordozóm

Használja az `n` parancsot egy új partíció létrehozása érdekében (Amenyiben Önnek a teljes rendelkezésre álló szabad méretet kell lefednie az adathordozón, akkor hagyja meg az alapértelmezett értékeket az első és utolsó szektornál.). Amennyiben Ön más operációs rendszerekben is hozzá szeretne férni, akkor módosítsa az MBR partíciótípus azonosítóját a `t` parancs segítségével (például `0c` "W95 FAT32 (LBA)" or `07` "HPFS/NTFS/exFAT"). Írja ki a változtatásokat az adathordozóra, és lépjen ki a `w` parancs segítségével.

Particionálás után hozzon létre egy fájlrendszert az új partíción (`/dev/disk/by-id/usb-Saját_flash_adathordozóm-part3`).

## Hibaelhárítás

### Nem jelenik meg az adathordozó

Ha Ön a `device did not show up after 30 seconds` ("Az adathordozó 30 másodperc után sem jelent meg") hibaüzenetet kapja a `/dev/disk/by-label/ARCH_ÉÉÉÉHH` felcsatolásának sikertelensége miatt, akkor próbálja meg átnevezni az USB adathordozót `ARCH_ÉÉÉÉHH` nevűre annak érdekében, hogy az Arch megtalálja. (Például: Az `archlinux-2021.02.01-x86_64.iso` esetén használja az `ARCH_202102` nevet).

### Failed to set up loop devices: No such file or directory

Amennyiben Ön a `losetup: /run/archiso/bootmnt/arch/x86_64/airootfs.sfs: failed to set up loop devices: No such file or directory` hibát kapja, akkor próbáljon meg egy USB 2.0 portot használni. Például bizonyos USB 3.0 portok nem működnek USB hubokon keresztül.

### Egyéb hibák

Amennyiben Ön más hibákat is tapasztal, akkor próbáljon meg egy másik USB adathordozót használni. Így több esetben megoldódott a probléma.

## További olvasnivaló a témában

- Gentoo:LiveUSB/Guide
- Fedora:How to create and use Live USB
- openSUSE wiki - SDB:Live USB stick

Category:

- Installation process (Magyar)

Hidden categories:

- Pages with broken package links
- Pages or sections flagged with Template:Merge

USB flash installation medium (Magyar)
Add topic